На основу члана 13. Закона о подстицајима у пољопривреди и руралном развоју (” Службени гласник Републике Србије ” бр. 10/13, 142/14,103/15 и 101/16) и Одлуке о Програму подршке за спровођење пољопривредне политике и политике руралног развоја града Зрењанина за 2022. годину, број 320-00-03824/1/2022-09 од 31. маја 2022. године, Градоначелник града Зрењанина расписује

**Јавни позив за подношење пријава за коришћење средстава за подизање и опремање пластеника за производњу поврћа, воћа, цвећа и расадничку производњу.**

За реализацију Јавног позива за подношење пријава за коришћење средстава за подизање и опремање пластеника за производњу поврћа, воћа, цвећа и расадничку производњу у 2022. години, предвиђен је укупан износ од 2.000.000,00 динара. Средства по овом јавном позиву утврђују се у износу од 75% од вредности инвестиције без ПДВ-а. Износ одобрених средстава по једној пријави износи до 150.000,00 динара.

**Услови за добијање подстицајних средстава:**

1. Подносилац пријаве је уписан у Регистар пољопривредних газдинстава у складу са Законом о пољопривреди и руралном развоју и налази се у активном статусу са производњом на територији града Зрењанина;
2. Подносилац пријаве мора бити из насељеног места града Зрењанина
3. Подносилац пријаве не може имати више од 40 година
4. Подносилац пријаве нема неизмирене обавезе према граду Зрењанину из претходног периода, а у вези пројеката у пољопривреди које је град Зрењанин финансирао, односно суфинансирао;
5. Подносилац пријаве нема неизмирене пореске обавезе према граду Зрењанину;
6. Подносилац пријаве није поднео захтев за исто улагање у другим јавним фондовима;
7. Подносилац пријаве не сме да отуђи нити да да другом лицу на коришћење инвестицију која је предмет захтева у периоду од 3 године од дана набавке инвестиције;
8. Само се инвестиције у текућој години могу сматрати прихватљивим за надокнаду трошкова;
9. На крају инвестиције пољопривредно газдинство у свом власништву може да поседује максимум 1ха пластеника и 3ха производње поврћа на отвореном простору.

**Потребна документација:**

1. Попуњен образац пријаве за подстицајна средства од стране носиоца газдинства;

2. Фотокопија потврде о активном статусу регистрованог пољопривредног газдинства на територији града Зрењанина у 2022. години;

3. Фотокопија обрасца „Извод из регистра пољопривредних газдинстава-структура биљне производње“ издата од Управе за Трезор – Експозитура Зрењанин.

4. Фотокопија важеће личне карте носиоца регистрованог пољопривредног газдинства;

5. Фотокопија предрачуна за опрему пластеника насловљена на носиоца регистрованог пољопривредног газдинства, доказ о извршеном плаћању, извод или оригинални готовински рачун са фотокопијом фискалног рачуна не старији од 01.01.2022. године

Предметним предрачуном/рачуном могу обухватити следећу опрему:

- конструкције за пластеник (алуминијумска, поцинковано-челична, челична и

пластична)

- вишегодишње, вишеслојне фолије за покривање пластеника;

- фолије за сенчење и спречавање губитка топлоте;

- мреже за сенчење пластеника;

- система за наводњавање „кап по кап”, систeма за микрокишење;

- система за фертиригацију;

- столова за производњу расада;

- инструмената за мерење нивоа CO2, температуре супстрата и ваздуха, као и влаге;

- система за загревање.

6. Уверење о измиреним доспелим пореским обавезама од стране надлежног органа ЈЛС

7. Изјава носиоца регистрованог пољопривредног газдинства да за предметну инвестицију не користи подстицаје по неком другом основу код других државних органа оверену код јавног бележника.

Корисници подстицаја су обавезни да:

1. Изврше припрему терена за постављање пластеника и ископају одговарајући дренажни канал;

2. Да током периода од три године достављају годишњи извештај управљања пластеником;

3. Да у периоду од тридесет дана, од дана уплате средстава изврше набавку за наведену пратећу опрему пластеника, у свему према достављеном предрачуну.

**Рок за подношење пријава**

Рок за подношење пријава са потребном документацијом је десет дана од дана објављивања јавног позива.

Формулар Пријаве се може преузети на интернет страници града www.zrenjanin.rs, Огласи и конкурси и у просторији Одсека за пољопривреду и рурални развој, Слободана Бурсаћа 4.

Пријаве које нису сачињене у складу са овим јавним позивом неће се разматрати.

Пријава за учешће на Јавном позиву са потребном документацијом подноси се предајом на писарници Градске управе, шалтер бр. 2, Трг Слободе 10, Зрењанин у затвореној коверти са назнаком: “Јавни позив за подношење пријава за коришћење средстава за подизање и опремање пластеника за производњу поврћа, воћа, цвећа и расадничку производњу у 2022. години”.

Текст Јавног позива и формулар пријаве биће објављени на на интернет страници града www.zrenjanin.rs, Огласи и конкурси.

Све додатне информације и обавештења заинтересовани учесници могу добити путем телефона 023/315 0234.

**Доношење одлуке и закључивање уговора**

Након разматрања приспелих пријава Градоначелник града Зрењанина ће, на предлог Одсека за пољопривреду и рурални развој, донети Одлуку о одабиру пољопривредних произвођача, који ће користити средства за подизање и опремање пластеника за производњу поврћа, воћа, цвећа и расадничку производњу у 2022. години. Са одабраним корисницима, а на основу Одлуке о одабиру, закључиће се уговор којим се уређују међусобна права и обавезе корисника и града Зрењанина.

Уколико корисници подстицаја у предвиђеном року не поднесу рачуне о набавци, имају обавезу да у буџет града Зрењанина уплате добијена средства за инвестицију без ПДВ-а у року од 30 дана.

РЕПУБЛИКА СРБИЈА ГРАДОНАЧЕЛНИК

АУТОНОМНА ПОКРАЈИНА ВОЈВОДИНА Симо Салапура

ГРАД ЗРЕЊАНИН

Број:

Дана: